
Rīga

30.07.2021.         Nr. 151            			    
Uz 23.07.2021.   Nr. e-pastu                                                     

                 			    Latvijas Brīvo arodbiedrību savienības 
priekšsēdētājam Egilam Baldzēnam
                                            
Par atzinumu VSS-702

Latvijas Izglītības un zinātnes darbinieku arodbiedrība iepazinās ar noteikumu projekta “Grozījumi Ministru kabineta 2020. gada 11. augusta noteikumos Nr. 518 “Kārtība, kādā tiek piešķirts un anulēts valsts ģimnāzijas statuss”” sākotnējās ietekmes novērtējuma ziņojumu (anotāciju) VSS-702 un izsaka šādu iebildumu:
veikt izmaiņas šo noteikumu 17.1 punktā un izteikt to šādā redakcijā: šo noteikumu 2.2.7. apakšpunktā minēto par kritēriju – kompetences un sasniegumi, izglītības programmu īstenošana, atbalsts un sadarbība – novērtēšanu ar ne zemāku kvalitātes vērtējuma līmeni kā “ļoti labi” piemēro izglītības iestādes un tās īstenoto izglītības programmu akreditācijai, kas veikta, sākot ar 2025. gada 1. septembri atbilstoši noteiktajam akreditācijas termiņam. Pamatojums: 
1) normatīvā akta projektā minētais termiņš (2022.gda 1.septembris) sevī ietver to, ka Valsts ģimnāzijas darbības novērtēšanas periodā tiks iekļauts Covid-19 pandēmijas laika posms un nākamais mācību gads. Ilgstoša attālinātā mācību procesa īstenošana un nevienlīdzīga resursu pieejamība izglītojamiem un pedagogiem ir ietekmējusi mācību procesa īstenošanas kvalitāti. Šobrīd vēl nav iespējams prognozēt nākamā gada mācību procesa īstenošanas veidu – attālināti, daļēji attālināti vai klātienē. Uzsākot mācību procesu klātienē, būs nepieciešams apzināt pandēmijas ietekmi uz izglītojamiem un pedagogiem, kā arī īstenot nepieciešamos atbalsta pasākumus kvalitatīvai izglītības iestādes  darbības atjaunošanai; 
2) kompetencēs balstītā mācību satura, jaunās pieejas īstenošana uzsākta 2020./2021. mācību gadā. Tieši vidējās izglītības posmu skar vislielākās pārmaiņas. Vidējās izglītības posmā no 2021.gada 1.septembra tiks uzsākta padziļināto un specializēto kursu īstenošana. Šobrīd  pedagogiem nav pieejamas visas padziļināto un specializēto kursu paraugprogrammas. Pedagogu veidotās programmas nav aprobētas un pilnveidotas. Uzskatām, ka viens mācību gads ir nepietiekams laika periods, lai izglītības iestādes spētu sasniegt kvalitātes līmeni “ļoti labi” normatīvajā aktā minētajos kritērijos; 
3) administratīvi teritoriālās reformas ietekme uz izglītības procesa organizēšanu – izglītības iestāžu dibinātāja maiņa, jaunu izglītības jomas pašvaldību institūciju izveide, izglītības iestāžu reorganizācijas procesi.

